Bulgarias forsvar
Store norske leksikon,Samfunn,Forsvar og sikkerhet,Forsvar i verden
Bulgaria ble medlem av NATO i 2004. Alminnelig verneplikt ble avskaffet i 2008. Samlet personellstyrke for Bulgarias væpnede styrker er 31 300 aktivt personell, med en reserve på 3000 personell (2018, IISS).
Hæren Hæren har en personellstyrke på 16 300 aktivt personell. Materiell inkluderer 90 stridsvogner av typen T-72, 160 stormpanservogner, 120 pansrede personellkjøretøy, 24 panserjagere, og 48 selvdrevet artilleri. I tillegg har hæren ballistiske missiler med kort rekkevidde og konvensjonelle stridshoder, middelstungt artilleri, luftvernmissiler med kort rekkevidde og luftvernartilleri. Flyvåpenet Flyvåpenet har en personellstyrke på 6700 aktivt personell. Materiell omfatter 15 jagerfly av typen MiG-29, ett rekognoseringsfly, syv transportfly, 12 treningsfly, og 29 helikoptre, hvorav seks kamphelikoptre av typen Mi-24. I tillegg har flyvåpenet luftvernmissiler med lang rekkevidde. Marinen Marinen har en personellstyrke på 3450 aktivt personell. Flåten omfatter fire fregatter, tre patruljefartøy, seks minesveipere, ett landgangsfartøy, og åtte logistikk- og hjelpefartøy. I tillegg har marinen to helikoptre. Internasjonale operasjoner Bulgaria deltok i 2018 blant annet i NATO-operasjonen i Afghanistan (Operation Resolute Support) med 320 personell, og i Serbia (KFOR) med 23 personell. I tillegg blant annet i EU-operasjonen i Bosnia-Hercegovina (EUFOR) med 11 personell, og i OSSE-operasjonen i Ukraina med 43 personell. Les mer i Store norske leksikon Bulgaria Bulgarias samtidshistorie Bulgarias politiske system Litteratur The International Institute of Strategic Studies (IISS) (2019). The Military Balance 2019, kapittel 4, Europa, sidene 92-94.